Meyerton-skoolmeisie by hoërskool aangevalDie helikopter waarmee die meisie na die hospitaal geneem moes word. Foto: ER24 ŉ Tienermeisie is in ŉ bedenklike toestand in die hospitaal nadat sy Dinsdag by ŉ hoërskool in Meyerton glo met ŉ sker in die nek gesteek is. Derrick Banks, ŉ woordvoerder van ER24, sê die meisie het ŉ bloeiende wond in haar nek opgedoen. Die meisie moes met ŉ helikopter na ŉ nabygeleë hospitaal geneem word vir verdere behandeling. Banks het gesê hulle beskik nie oor enige verdere inligting oor die voorval nie. Maroela Media het by ŉ bron verneem dat die voorval by Hoërskool Dr. Malan plaasgevind het. Die skool wil in die stadium nie kommentaar lewer nie en het gesê hulle sal Woensdag ŉ verklaring uitreik. Maroela Media wag ook vir bevestiging van die Gautengse departement van onderwys. Die Meyerton-polisie het gesê hulle is bewus van die voorval en is tans besig om die inligting na te gaan en sal later meer inligting oor die voorval gee. Lees die opvolgberig hier.